Source: http://ugyvedforum.hu/cikkek/2018/12/a-jogszabalyok-celjat-minden-esetben-vizsgalniuk-kell-a-birosagoknak
Timestamp: 2020-02-16 22:18:00+00:00

Document:
A jogszabályok célját minden esetben vizsgálniuk kell a bíróságoknak | Ügyvédfórum - 2018.12.26
A jogszabályok célját minden esetben vizsgálniuk kell a bíróságoknak
2018.12.26 | Szerkesztőség | Hírek
Az Alaptörvény a bíróságok számára alkotmányos kötelezettségként írja elő, hogy a jogszabályokat elsősorban azok céljával összhangban értelmezzék, ez azonban nem zárja ki, hogy a bíróság egyéb szempontokra is figyelemmel legyen. Az a bírósági mérlegelés azonban, amely a jogszabály céljának vizsgálatát teljes mértékben kizárja, már alaptörvény-ellenesnek minősül – emelte ki határozatában az Alkotmánybíróság.
Az Ab. közleményében emlékeztetett: az indítványozó Magyar Nemzeti Bank alkotmányjogi panaszt nyújtott be a Kúria és a Fővárosi Közigazgatási és Munkaügyi Bíróság ítéletei ellen. Az ügy előzményeképpen a Magyar Nemzeti Bank ellenőrizte egy befektetési társaság működését, majd kezdeményezte a társaság felszámolását, és vizsgálatot indított a társaság igazgatósági tagjával szemben. A vizsgálat eredményeképpen az igazgatósági tagot felügyeleti bírság megfizetésére kötelezték egy olyan határozatban, amelyet a Bank egyik alelnöke írt alá ún. „átruházott kiadmányozási jogkörben” eljárva, a „Pénzügyi Stabilitási Tanács felhatalmazása alapján”. A megbírságolt igazgatósági tag a kiadmányozás visszásságaira hivatkozva kérte a határozat hatályon kívül helyezését. Az elsőfokú bíróság hatályon kívül is helyezte azt, mivel álláspontja szerint a Pénzügyi Stabilitási Tanács hatáskörének elvonásával az alelnök saját nevében hozta a határozatot. A Kúria az elsőfokú bíróság jogerős ítéletét hatályában fenntartotta, és az alkotmányjogi panasz alapján vizsgált kérdésben érdemi és végleges döntést hozott.
A határozat teljes szövege ide kattintva olvasható.
Adatlapja ide kattintva érhető el.

References: bíróság 
 Kúria 
 Bíróság 
 bíróság 
 Kúria 
 bíróság